Авыл яши әле

	Туган авылым шушы җирдә иде, 
Балачагым килә исемә; 
Авыл киткән, капка төбендәге 
Шомырт агачы да киселгән.
 Бу сүзләр тарихка кереп калган туган авылым Алгага багышланган шигырьдән. 70 нче елларда авылларны кушу нәтиҗәсендә, бик күп авыллар юкка чыкты, күпме кеше туган җирсез калды. Ә бүген юлым әниемнең туган авылы (инде минем дә туган җиремә әйләнгән) Девятерняга алып кайта. Университет тәмамлап кайткач, ун ел шушында балаларга белем бирдем, әниемне соңгы юлга шушында озаттым. Хәзер дә җәйләрем, ялларым авылда үтә. Авыл тормышы, авыл халкының язмышы, бүгенге көнкүреше миңа яхшы таныш. Авылның, колхозның үсеше, дөресрәге артка китеше дә минем күз алдымда барды. Авылның язмышы К.Маркс исемендәге (соңрак “Игенче” дип аталды) колхоз белән бәйле булды. Колхоз районда гына түгел, республикада да игенчелек, терлекчелек буенча алдынгы урыннарда барды. Сыер, сарык, дуңгыз, тавык фермалары, 3-4 умарталыгы гына бар иде. Сөт-май заводы, тегермән, пилорама, кирпеч заводы... Яшелчә бакчасында кәбестә, кишер, чөгендер үстерелде. Хәзер инде боларның берсе дә юк. Колхозга нигез салган, аны баету өчен бөтен көчен биргән колхоз рәисе Әхәт Камалиев та юк. Әхәт Хаҗетдиновичтан соң колхозда җиде җитәкче алмашынды. Халык күңелендә, кызганычка каршы, ихтирам хисе калдырмадылар алар. Авыл хуҗалыгын аңламаганнары, бодай белән арпаны аера белмәгәннәре дә җитәкче булды. Дөрес, илдә барган башбаштаклык чорын үз мәнфәгатьләре өчен оста файдаландылар алар. Башта әкрен-әкрен терлекләр кимеде, аннан соң ферма биналарына “җан керде”, хуҗалыкка ярардай җиһазлар юкка чыкты, машина-трактор паркы таланды. Җир астына күмелгән су сиптерү җайланмаларына да хуҗа табылды. “Ак Барс” дигән инвестор килгәч, ниһаять, барысын да тигезләп куйды. Шушы авыл халкының байлыгы булган терлекләрне “Таң” колхозына күчерде, хәтта колхозчыларның 2-3 ел өчен түләнмәгән хезмәт хаклары да исәпкә алынмады. Гаделсезлекне күреп торган халык, башка чарасы калмагач, бушап калган биналарның кирпечен, калай түбәләрен сүтеп алып кайта башлады. Игътибар итүче, җавапка тартучы булмады, чөнки аларның беркемгә дә кирәге юк иде инде.  
	Гәүһәрия ШӘЙМӘРДАНОВА	
Яңарыш

	№   |  	


